ai4bharat/Pralekha huggingface dataset:
நிலக்கரி அமைச்சகம்
நிலக்கரி வெட்டி எடுத்து முடிக்கப்பட்ட பகுதிகளில் இருந்து 2600 ஹெக்டேர் நிலத்தை மீட்டது என்எல்சி இந்தியா நிறுவனம்
நிலக்கரி அமைச்சகத்தின் கீழ் செயல்படும் நவரத்னா பொதுத் துறை நிறுவனமான என்எல்சி இந்தியா லிமிடெட், சூரிய மின் உற்பத்தி போன்ற புதுப்பிக்கத்தக்க எரிசக்தி துறையில் குறிப்பிடத்தக்க முன்னேற்றங்களை தற்போது அடைந்து வருகிறது.
இதில் தொடர் நில மீட்பு நடவடிக்கை மற்றும் சுற்றுச்சூழலுக்கு உகந்த பல்வேறு முயற்சிகளும் கணிசமான வெற்றியுடன் நடைபெற்று வருகின்றன. சுரங்க மூடல் திட்டத்திற்கு ஏற்பவும் சுற்றுச்சூழல், வனம் மற்றும் பருவநிலை மாற்றம் அமைச்சகத்திற்கு அளிக்கப்பட்ட உறுதிமொழிக்கு இணங்கவும் அனைத்து சுரங்கப் பகுதிகளிலும் காடு வளர்ப்பு மற்றும் பசுமையை உருவாக்கும் திட்டங்களும் மேற்கொள்ளப்பட்டு வருகின்றன.
புதைபடிவ எரிபொருள் சுரங்கம் மற்றும் அனல் மின் உற்பத்தியில் ஈடுபட்டுள்ள என்எல்சி இந்தியா நிறுவனம், பசுமையை உருவாக்கும் முயற்சியின் ஒரு பகுதியாக, நெய்வேலி நகரம் மற்றும் தொழில்துறைப் பகுதிகளில் இரண்டு கோடி மரக்கன்றுகளை நட்டுள்ளது. இதுவரை 2600 ஹெக்டேர் நிலத்தை நிலக்கரி வெட்டியெடுக்கப்பட்ட சுரங்கப் பகுதியிலிருந்து மீட்கப்பட்டு 2188 ஹெக்டேரில் காடு வளர்ப்பு மேற்கொள்ளப்பட்டுள்ளது.
இப்பகுதியில் பல்வேறு வகையான நாட்டு மரங்கள் நடப்பட்டுள்ளன. மீட்கப்பட்ட நிலத்தில் இதுவரை 27.96 லட்சத்துக்கும் அதிகமான மரக்கன்றுகள் நடப்பட்டு, 100 ஹெக்டேர் நிலத்தில் உயர் தொழில்நுட்ப முறையில் காய்கறி சாகுபடி நடைபெற்று வருகிறது.
நிலத்திற்கு புத்தாக்கம் அளிப்பதன் ஒரு பகுதியாக, திறந்தவெளி சுரங்கங்களில் இருந்து அகற்றப்படும் அதிக மண் சுமை, வெட்டியெடுக்கப்பட்டப் பகுதிகளில் மீண்டும் நிரப்பப்படுகிறது. அர்ப்பணிப்பு முயற்சியுடன் செயல்படும் என்எல்சி நிறுவனம் , மண்ணின் தரத்தை மேம்படுத்துவதன் மூலம் மீண்டும் நிரப்பப்பட்ட பகுதிகளை விவசாய வயல்களாக மாற்றுகிறது மற்றும் அறிவியல் அடிப்படை விவசாய முறைகள் பயன்படுத்தப்படுகின்றன.
நிலைத்தன்மை மிக்க சுரங்க முயற்சிகளுக்கு ஏற்ப, மழை நீர் சேகரிப்பை எளிதாக்கும் வகையில் 104 ஹெக்டேரில் ஐம்பத்திரண்டு நீர்நிலைகள் உருவாக்கப்பட்டுள்ளன. படகு சவாரி வசதியுடன் கூடிய சுற்றுச்சூழல் சுற்றுலா பூங்கா, பல்வேறு பறவைகள் கொண்ட மினி உயிரியல் பூங்கா ஆகியவை மற்ற சிறப்பம்சங்கள் ஆகும். நிறுவனத்தின் தொடர் சுற்றுச்சூழல் நட்பு முயற்சிகளால், ஏராளமான உள்ளூர் மற்றும் புலம்பெயர்ந்த பறவைகளின் தாயகமாக இப்பகுதி மாறியுள்ளது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1804789
எரிசக்தி அமைச்சகம்
என்.டி.பி.சி.யின் 660 மெகாவாட் சூப்பர் அனல் மின் திட்டத்தை பீகார் மாநிலம் பார்ஹில் மத்திய மின்துறை அமைச்சர் அர்ப்பணிக்கிறார்
மத்திய மின்சாரம், புதிய மற்றும் புதுப்பிக்கத்தக்க எரிசக்தி அமைச்சர் திரு ஆர்.கே.சிங் ஆகஸ்ட் 18, 2023 அன்று பீகாரின் பார்ஹ் நகரில் என்.டி.பி.சியின் பார்ஹ் சூப்பர் அனல் மின் திட்டத்தின் 660 மெகாவாட் அளவை நாட்டுக்கு அர்ப்பணிக்கவுள்ளார். 660 மெகாவாட் திறன் கொண்ட இந்த அலகு திட்டத்தின் முதல் கட்டத்தின் 2வது அலகு ஆகும். இந்த அலகு செயல்பாட்டுக்கு வருவது நாட்டிற்கு நம்பகமான மற்றும் மலிவான கட்டணத்தில் மின்சாரத்தை வழங்குவதற்கான அரசின் முயற்சியில் மற்றொரு அம்சமாக இருக்கும்.
மின்கட்டமைப்பின் 400/132 கிலோ வோல்ட் லக்கிசராய் துணை மின் நிலையத்தை விரிவுபடுத்துவதற்கு மத்திய மின்சாரம், புதிய மற்றும் புதுப்பிக்கத்தக்க எரிசக்தி அமைச்சர் 18 ஆகஸ்ட் 2023 அன்று அடிக்கல் நாட்டுகிறார். இந்த துணை மின் நிலையம் மத்திய அரசின் மின் அமைச்சகத்தின் கீழ் உள்ள மகாரத்னா மத்திய பொதுத்துறை நிறுவனமான இந்திய மின்கட்டமைப்பு நிறுவனத்தால் கட்டப்பட்டுள்ளது. இத்திட்டத்தின் ஒரு பகுதியாக, தற்போதுள்ள துணை மின் நிலைய வளாகங்களில் 220 கிலோ வோல்ட் ஜி.ஐ.எஸ் கட்டப்படுவதோடு, 500 எம்.வி.ஏ திறன் கொண்ட 2 மின்மாற்றிகள் நிறுவப்படும்.
லக்கிசராய் துணை மின் நிலையத்தை நீட்டிப்பதன் மூலம் லக்கிசராய், ஷேக்புரா, முங்கர் மற்றும் ஜமுய் மாவட்டங்களில் மின் இருப்பு மேம்படுவதோடு, எதிர்கால எரிசக்தி தேவையை பூர்த்தி செய்ய மின் விநியோகத்தை எளிதாக்கும். லக்கிசராய் துணை மின் நிலையத்தில் 220 கிலோ வோல்ட் மின்னழுத்த அளவிலான அதிநவீன ஜி.ஐ.எஸ் தொழில்நுட்பத்தை நிறுவுவது இப்பகுதியை தேசிய கட்டமைப்புடனான இணைப்பை மேலும் வலுப்படுத்தும். தடையில்லா மின்சாரம் வழங்குவதன் மூலம் இப்பகுதியின் தொழில் மற்றும் வர்த்தக வளர்ச்சிக்கும் வழிவகுக்கும்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 10.77 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1839720
மின்னணு மற்றும் தகவல் தொழில்நுட்பம்
புதுமை, சுய-சார்பு எண்ணங்களை ஊக்கப்படுத்த 'சுயசார்பு இந்தியா இலச்சினை வடிவமைப்புப் போட்டியை' மைகவ்  நடத்தவுள்ளது.
மைகவ்.இன்  இணையதளத்தில் நடத்தப்படவிருக்கும் 'சுயசார்பு இந்தியா இலச்சினை வடிவமைப்புப் போட்டியின்' மூலம் நாட்டு மக்களிடம் இருந்து படைப்பாற்றல் மிக்க மற்றும் புதுமையான உள்ளீடுகளைப் பெற்று, அதன் அடிப்படையில் ஒரு இலச்சினையை வடிவமைப்பதன் மூலம் 'சுயசார்பு இந்தியா திட்டத்துக்கு' ஒரு தனிப்பட்ட அடையாளத்தை உருவாக்க இந்திய அரசு விரும்புகிறது. படைப்புகளை 5 ஆகஸ்டு, 2020 இரவு 11.45 வரை அனுப்பலாம். வெற்றி பெறும் இலச்சினைக்கு ரூ 25,000/- ரொக்கப் பரிசு வழங்கப்படும்.
நாட்டின் ஆளுகை மற்றும் வளர்ச்சியில் இந்திய மக்கள் துடிப்புடன் பங்கேற்பதை ஊக்கப்படுத்துவதற்காக பிரதமர் நரேந்திர மோடியால் அறிமுகப்படுத்தப்பட்ட குடிமக்கள் ஈடுபாட்டுத் தளம் தான் மைகவ் ஆகும். பல்வேறு துறைகள் மற்றும் தூய்மை இந்தியா, நமது நாட்டைப் பாருங்கள், லோக்பால் போன்ற திட்டங்களின் இலச்சினைகளை மைகவ் மக்களிடம் இருந்து பெற்றிருக்கிறது.
பிரதமரின் சுயசார்பு இந்தியா லட்சியத்தின் கீழ், சோதனைகளை எதிர்கொள்ள நாடு எவ்வாறு எழுந்து நிற்கிறது மற்றும் அதன் முன்னுள்ள வாய்ப்புகளை எவ்வாறு பயன்படுத்துகிறது என்று இந்தியா செய்து காட்டியுள்ளது. வலிமையுடனும், சுய-சார்பு எண்ணத்துடனும் கோவிட்-19 நிலைமையை இந்தியா எதிர்கொண்டுள்ளது. மார்ச் 2020-க்கு முன் பூஜ்ஜியம் அளவில் இருந்த தனிநபர் பாதுகாப்பு உபகரணங்களின் உற்பத்தி எண்ணிக்கை, தற்போது தினசரி 2 லட்சமாக இருப்பதன் மூலம் இதை புரிந்து கொள்ளலாம். இது நிலையாக வளர்ந்து வருகிறது.
கூடுதலாக, பல்வேறு வாகனத் துறை தொழில் நிறுவனங்களை உயிர் காக்கும் சுவாசக் கருவிகள் உற்பத்தியில் இணைத்ததன் மூலம், சவால்களை எவ்வாறு அது எதிர்கொள்கிறது மற்றும் வாய்ப்புகளை எப்படிப் பயன்படுத்துகிறது என்று இந்தியா நிரூபித்து காட்டியுள்ளது.
கேள்விகள் ஏதேனும் இருப்பின், தயவு செய்து தொடர்பு கொள்ளவும்:
(connect@mygov.nic.in
பாதுகாப்பு அமைச்சகம்
“இன் சீனா – இந்தியா கிளாஷ்” கட்டுரை
இது, ஜூன் 17 தேதியிட்ட, நியூயார்க் டைம்ஸ் இதழில் வெளியாகியுள்ள “இன் சீனா – இந்தியா கிளாஷ், இரண்டு தேசிய தலைவர்களும் கொடுப்பதற்கு சிறிய அறையே” என்ற தலைப்பிலான கட்டுரை தொடர்பானது.
செயல்பாட்டின்போது எந்த இந்தியப் படைகளும் காணாமல் போகவில்லை என்று இதன் மூலம் தெளிவுபடுத்தப்படுகிறது.
நிதி அமைச்சகம்
வரியைத் திரும்பப் பெற வங்கி விவரங்களை கேட்கும் போலி மின்னஞ்சல் / குறுஞ்செய்திகளை நம்ப வேண்டாம்: வருமான வரித்துறை எச்சரிக்கை
வரி செலுத்துவோர் தங்களின் வரியை திரும்பப் பெறுவதற்காக வங்கி விவரங்களை பகிர்ந்து கொள்ளுமாறு மின்னஞ்சல் மற்றும் எஸ்.எம்.எஸ்  மூலம் மின் இணைப்புகள் அனுப்பப்படுவதாக வருமான வரித்துறையின் கவனத்திற்கு கொண்டுவரப்பட்டுள்ளது.
வருமான வரித் துறை இதுதொடர்பாக எந்தவிதமான மின்னஞ்சல்களோ அல்லது குறுஞ்செய்திகளோ அனுப்புவதில்லை. மேலும், வருமான வரித்துறை மின்னஞ்சல் அல்லது எஸ்.எம்.எஸ் மூலம் பாஸ்வேர்டு, வங்கி விவரங்கள் போன்றவற்றை ஏற்பதில்லை. வரி செலுத்துவோர் தங்களின் முகவரி, வங்கிக் கணக்கு எண் போன்ற சுயவிவரங்களை வருமான வரித் துறையின் அதிகாரப்பூர்வ இணையதளமான https://www.incometaxindiaefiling.gov.in என்ற இணையதளத்தில் மாற்றிக் கொள்ளலாம்.
வருமான வரி செலுத்துவோர் இதுபோன்ற போலியான மின்னஞ்சல் மற்றும் குறுஞ்செய்திகள்மீது எச்சரிக்கையாக இருக்குமாறு கேட்டுக் கொள்ளப்படுகிறார்கள்.
பிரதமர் அலுவலகம்
தரமான பொருட்கள் மீது கவனம் செலுத்தி இதயங்களை வெல்லுங்கள்: பிரதமரின் லிங்க்ட்இன் பதிவு
தற்சார்பு இந்தியா, தரமான பொருட்களைத் தயாரித்தல், அவற்றை உலகம் முழுவதும் ஏற்றுக்கொள்ள செய்தல் ஆகியவற்றை குறித்து லிங்க்ட்இன் தளத்தில் பிரதமர் திரு நரேந்திர மோடி பதிவிட்டுள்ளார்.
அவரது சிந்தனைகளின் எழுத்து வடிவம் பின்வருமாறு:
“சில தினங்களுக்கு முன்னர், அளவியல் மாநாட்டில் நான் உரையாற்றிக் கொண்டிருந்தேன்.
விரிவாக விவாதிக்கப்படாவிட்டாலும் இது ஒரு முக்கியமான தலைப்பாகும்.
தற்சார்பு இந்தியாவுக்கும், நமது தொழில் முனைவோரின் பொருளாதார முன்னேற்றத்திற்கும் அளவியல் எவ்வாறு பங்காற்றலாம் என்பது குறித்தும் என்னுடைய உரையில் நான் பேசினேன்.
திறனின், திறமைகளின் மையமாக இந்தியா உள்ளது.
ஸ்டார்ட்-அப் நிறுவனங்களின் வெற்றி, நமது இளைஞர்கள் புதுமைகளைப் படைப்பதற்கான பேரவாவைக் காட்டுகிறது.
புதிய பொருட்களும், சேவைகளும் துரிதமாக உருவாக்கப்படுகின்றன.
உள்நாட்டிலும், சர்வதேச அளவிலும் பெரிய சந்தை காத்துக்கொண்டிருக்கிறது.
விலை குறைவான, நீடித்து உழைக்கக்கூடிய, பயன்பாடு மிக்க பொருட்களை உலகம் விரும்புகிறது.
அளவு, தரம் ஆகிய இரண்டு குறிக்கோள்களின் மீது தற்சார்பு இந்தியா கட்டமைக்கப்பட்டுள்ளது.
அதிகமாக உற்பத்தி செய்ய நாம் விரும்புகிறோம். அதே சமயம், சிறந்த தரத்திலான பொருட்களைத் தயாரிக்கவும் நாம் விரும்புகிறோம்.
உலக சந்தைகளை வெறுமனே தனது பொருட்களால் நிரப்ப இந்தியா விரும்பவில்லை.
இந்தியப் பொருட்கள், உலகம் முழுவதுமுள்ள மக்களின் மனங்களை வெல்ல வேண்டுமென்பதே நமது விருப்பம்.
இந்தியாவில் நாம் உற்பத்தி செய்யும் போது, சர்வதேசத் தேவையைப் பூர்த்தி செய்வதோடு மட்டுமில்லாமல், சர்வதேச ஒப்புதலையும் பெற நாம் விரும்புகிறோம்.
நீங்கள் உருவாக்கும் எந்தவொரு பொருளிலும், சேவையிலும் எந்தவொரு குறைபாடும் இல்லாத நிலையை உருவாக்க வேண்டும்.
இது குறித்த அதிக விழிப்புணர்வு, தொழில்துறைத் தலைவர்கள், வர்த்தக பிரதிநிதிகள், ஸ்டார்ட் அப் துறையின் இளைஞர்கள், பணியாளர்களிடையே ஏற்கனவே இருப்பதை அவர்களுடனான உரையாடல்களின் போது என்னால் காண முடிகிறது.
இன்றைக்கு, உலகமே நமது சந்தை.
இந்தியர்களுக்கு திறமை உண்டு.
உலகமே நம்பும் நாடாக இந்தியா திகழ்கிறது.
நமது மக்களின் திறனுடனும், நாட்டின் நம்பகத்தன்மையுடனும், உயர் தரத்திலான இந்தியப் பொருட்கள் அதிக தூரங்களைச் சென்றடையும். சர்வதேச வளத்தைப் பெருக்கும் சக்தியான தற்சார்பு இந்தியாவின் அடிப்படைக் கூறுகளுக்கு உண்மையான மரியாதையாக இது இருக்கும்.
பொருளாதார விவகாரங்களுக்கான மத்திய அமைச்சரவைக் குழு
உற்பத்தியான எண்ணெய்யை பகிர்ந்துக் கொள்ளும் ஒப்பந்தங்களில் பணிகளை விரைவுப்படுத்தும் கொள்கை கட்டமைப்புக்கு மத்திய அமைச்சரவை ஒப்புதல்
உற்பத்தியான எண்ணெய்யை பகிர்ந்துக் கொள்ளும் ஒப்பந்தங்களில் பணிகளை விரைவுப்படுத்தும் கொள்கை கட்டமைப்புக்கு பிரதமர் திரு. நரேந்திர மோடி தலைமையிலான பொருளாதார விவகாரங்களுக்கான மத்திய அமைச்சரவைக் குழு ஒப்புதல் அளித்துள்ளது. இதனையடுத்து ஹைட்ரோ கார்பன் ஆதாரங்களின் உள்நாட்டு உற்பத்தி உயரும் என எதிர்பார்க்கப்படுகிறது. இந்தக் கொள்கை கட்டமைப்பில் கீழ்கண்டவை அடங்கியிருக்கும்.
- வடகிழக்கு மண்டலத்தில் துரப்பணம் மற்றும் உற்பத்தி நடவடிக்கைகளுக்கு சிறப்பு அமைப்பு:
வடகிழக்கு மண்டலத்தில் துரப்பணம் மற்றும் மதிப்பீட்டு காலக்கெடு நீட்டிக்கப்பட்டுள்ளது. “வடகிழக்கு ஹைட்ரோ கார்பன் நெடுநோக்கு 2030” பரிந்துரையின்படி இந்த மண்டலத்தின் புவி, சுற்றுச்சூழல், போக்குவரத்து சவால்களை கருத்தில் கொண்டு கால அவகாசம் நீட்டிக்கப்பட்டுள்ளது. துரப்பணக் காலம் 2 ஆண்டுகளும், மதிப்பீட்டுக் காலம் ஓராண்டும் நீட்டிக்கப்பட்டுள்ளது. மேலும் இந்த மண்டலத்தில் இயற்கை வாயு உற்பத்தியை ஊக்குவிக்க அரசு இந்த வாயுக்கான விலை நிர்ணய உரிமையை வழங்கியுள்ளது. இதன் காரணமாக வடகிழக்கு மண்டலத்தின் உற்பத்தி பகிர்வு ஒப்பந்தங்களின் கீழ் வரும் படுகைகள் பயன் பெறும்.
- புதிய துரப்பண மற்றும் உரிமங்கள் கொள்கைக்கு முந்தைய துரப்பணப் படுகைகளில் ராயல்டி மற்றும் செஸ் பகிர்வு:
புதிய துரப்பண மற்றும் உரிமங்கள் கொள்கைக்கு முந்தைய துரப்பணப் படுகைகளில் சட்டப்படியான ராயல்டி மற்றும் செஸ் உள்ளிட்ட வரிகளை ஒப்பந்தக்காரரின் பங்கேற்பு அளவு அடிப்படையில் விகிதாச்சார ரீதியில் பகிர்ந்துக் கொள்வதற்கான கட்டமைப்பை அரசு உருவாக்கியுள்ளது. இதனால் புதிய துரப்பண மற்றும் உரிமங்கள் கொள்கைக்கு முந்தைய துரப்பணப் படுகைகள் பயன்பெறும். இந்தத் திட்டங்களில் கூடுதல் மேம்பாடு மற்றும் உற்பத்தி செயல்களுக்கான புதிய முதலீடு ராயல்டி மற்றும் செஸ் பகிர்வு அடிப்படையில் அமையும் என எதிர்பார்க்கப்படுகிறது. இதனையடுத்து கூடுதல் முதலீடுகள் உரிமம் பெற்ற நிறுவனத்திற்கு வர்த்தக ரீதியில் லாபம் அளிப்பதாக அமையும்.
- புதிய துரப்பண மற்றும் உரிமங்கள் கொள்கைக்கு முந்தைய செயல்பாட்டு நிலையில் உள்ள படுகைகளுக்கு 1961 வருமானவரிச் சட்டத்தின் 42-வது பிரிவு வரிச்சலுகைகள் விரிவாக்கப்படும். 2016 மார்ச் 28 தேதியிட்ட விரிவாக்க கொள்கையின்படி உற்பத்தி பகிர்வு ஒப்பந்தங்களின் கீழ் வரும் எண்ணெய் வயல்களுக்கான விரிவாக்க ஒப்பந்த காலத்திற்கு பொருந்தும். வருமானவரிச் சட்டம் பிரிவு 42-ன் படி கம்பெனிகள் உற்பத்தி பகிர்வு ஒப்பந்தப்படி ஏற்பட்ட செலவினங்களின் 100 சதவீதத்தை அந்த ஆண்டின் வருமானத்தை கணக்கிடும் போது கழித்துக் கொள்ளலாம். முன்பு செயல்பாட்டில் இருந்த 28 ஒப்பந்தங்களில் 13-க்கு வருமானவரிச் சட்டம் 42-வது பிரிவின் கீழ் வரிச்சலுகை பொருந்தாமல் இருந்தது. இப்போது எடுத்துள்ள நடவடிக்கை உற்பத்தி பகிர்வு ஒப்பந்தங்களில் ஒரே சீரான தன்மையை கொண்டு வரும். இந்த ஒப்பந்தத்தின் விரிவாக்கப்பட்ட காலத்தின் போது கூடுதல் முதலீடு செய்வதற்கு ஒப்பந்தக்காரருக்கு ஊக்குவிப்பதாகவும் அமையும்.
- உற்பத்தி பகிர்வு ஒப்பந்தங்களில் இயற்கை பேரிடர் ஏற்படும் நிகழ்வுகளில் எழுத்துப்பூர்வமான நோட்டீஸ் அளிப்பதற்கு காலக்கெடு 7 நாட்களிலிருந்து 15 நாட்களாக நீட்டிக்கப்பட்டுள்ளது.
அமைச்சரவைக் குழுவின் இந்தப் ஒப்புதல் காரணமாக ஹைட்ரோ கார்பன் ஆதாரங்கள் மேம்பாடு விரைவுப்படுத்தப்படுவது உறுதி செய்யப்படும் என எதிர்பார்க்கப்படுகிறது.
(Visitor Counter : 113
மத்திய அமைச்சரவை
ஜி-20 தலைமையை இந்தியா ஏற்பதற்கான ஏற்பாடுகள் மற்றும் ஜி-20 செயலகத்தை அமைப்பதற்கு மத்திய அமைச்சரவை ஒப்புதல்
ஜி-20 அமைப்புக்கு செயலகம் உருவாக்குவதற்கு பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டத்தில் ஒப்புதல் வழங்கப்பட்டது. ஜி-20 அமைப்பின் தலைமையை இந்தியா ஏற்கவுள்ள நிலையில் அதன் செயலகத்தை அமைப்பது மற்றும் ஒட்டுமொத்த கொள்கை முடிவுகளை செயலாக்கும் அமைப்புகளை ஏற்படுத்துவது ஆகியவற்றுக்கு ஒப்புதல் வழங்கப்பட்டுள்ளது.
ஜி-20 அமைப்பின் தலைமை பொறுப்பை 2022 டிசம்பர் 1 முதல் 2023 நவம்பர் 30 வரை இந்தியா ஏற்கவுள்ளது. இது 2023-ல் நடைபெறவுள்ள ஜி-20 உச்சிமாநாட்டுடன் நிறைவடையும். உலக பொருளாதார நிர்வாகத்தில் முக்கிய பங்குவகிக்கும் சர்வதேச பொருளாதார ஒத்துழைப்புக்கான முக்கிய அமைப்பாக ஜி-20 விளங்குகிறது.
ஜி-20 தலைமைப் பொறுப்பை ஏற்கும் நாட்டில், செயலகம் அமைப்பது அதற்கான ஏற்பாடுகளை அந்நாடு மேற்கொள்வது வழக்கமாகும். வெளியுறவு அமைச்சகம், நிதி அமைச்சகம் மற்றும் பொருத்தமான மற்ற அமைச்சகங்கள் மற்றும் துறைகளிலிருந்து இது குறித்த நிபுணத்துவம் பெற்ற பணியாளர்கள் மற்றும் அதிகாரிகள் இந்தப் பணியில் ஈடுபடுத்தப்படுவார்கள். 2024 பிப்ரவரி வரை இந்தச் செயலகம் செயல்படும்.
பிரதமர் தலைமையிலான உயர்மட்ட குழு செயலக செயல்பாட்டுக்கு வழிகாட்டும். இந்த குழுவில் இடம்பெறும் நிதியமைச்சர், உள்துறை அமைச்சர், வெளியுறவு அமைச்சர், ஜி-20 ஷெர்பா அமைப்பு  ஆகியோர் இந்தியாவின் ஜி-20 தலைமைப் பொறுப்புக்கு ஒட்டுமொத்த வழிகாட்டுதலை வழங்குவார்கள். மேலும் ஜி-20 தொடர்பான அனைத்து ஏற்பாடுகளையும் மேற்பார்வையிட ஒருங்கிணைப்பு குழு ஒன்றும் அமைக்கப்படும். இந்தக் குழு உயர்மட்ட குழுவுக்கு ஏற்பாடுகள் குறித்து தகவல்களை அளிக்கும். பன்னோக்கு அமைப்புகளில் உலக விஷயங்கள் குறித்த இந்தியாவின் தலைமைப் பொறுப்புக்கு ஜி-20 செயலகம் உதவிகரமாக இருக்கும்.
குடியரசுத் தலைவர் செயலகம்
கடற்படைக் கப்பலான விந்தியகிரியின் தொடக்க விழாவில் குடியரசுத் தலைவர் பங்கேற்பு
மேற்கு வங்க மாநிலம் கொல்கத்தாவில் உள்ள கார்டன் ரீச் ஷிப் பில்டர்ஸ் இன்ஜினியர்ஸ் லிமிடெட் நிறுவனத்தில் இன்று  நடைபெற்ற இந்தியக் கடற்படையின் புராஜெக்ட் 17ஏ திட்டத்தின் ஆறாவது கப்பலான விந்தியகிரியின் தொடக்க விழாவில் குடியரசுத் தலைவர் திருமதி திரௌபதி முர்மு கலந்து கொண்டார்.
இந்நிகழ்ச்சியில் பேசிய குடியரசுத் தலைவர், விந்தியகிரியின் வெள்ளோட்டம் இந்தியாவின் கடல்சார் திறன்களை மேம்படுத்துவதில் முன்னேற்றத்தைக் குறிக்கிறது என்றார். இது உள்நாட்டுக் கப்பல் கட்டுமானம் மூலம் தற்சார்பு இந்தியா இலக்கை அடைவதற்கான ஒரு படியாகும். 17 ஏ திட்டத்தின் ஒரு பகுதியாக இருக்கும் விந்தியகிரி, தற்சார்பு மற்றும் தொழில்நுட்ப முன்னேற்றத்திற்கான நமது உறுதிப்பாட்டைப் பிரதிபலிக்கிறது. இந்தத் திட்டம் அதிநவீன தொழில்நுட்பத்தை உருவாக்குவதற்கான உள்நாட்டுக் கண்டுபிடிப்புகளை நிரூபிக்கிறது என்று அவர் கூறினார்.
இந்தியா இன்று உலகின் ஐந்தாவது பெரிய பொருளாதாரமாக உள்ளது என்றும், எதிர்காலத்தில் மூன்றாவது பெரிய பொருளாதாரமாக மாற நாங்கள் முயற்சித்து வருகிறோம் என்றும் குடியரசுத் தலைவர் கூறினார். வளர்ந்து வரும் பொருளாதாரம் என்பது அதிக அளவிலான வர்த்தகமாகும். நமது வர்த்தகப் பொருட்களின் பெரும்பகுதி கடல்கள் வழியாக செல்கின்றன. இது நமது வளர்ச்சி மற்றும் நல்வாழ்விற்குப் பெருங்கடல்களின் முக்கியத்துவத்தை எடுத்துக்காட்டுகிறது என்று அவர் மேலும் கூறினார்.
இந்தியப் பெருங்கடல் மற்றும் மிகப்பெரிய இந்தோ-பசிபிக் பிராந்தியத்தில் பாதுகாப்பு பல அம்சங்களைக் கொண்டுள்ளது என்றும், பாதுகாப்பு அச்சுறுத்தல்களைச் சமாளிப்பதில் கடற்படை எப்போதும் சுறுசுறுப்பாக இருக்க வேண்டும் என்றும் குடியரசுத் தலைவர் கூறினார்.
சுகாதாரம் மற்றும் குடும்ப நலத்துறை அமைச்சகம்
தடுப்பூசி போடுதல் குறித்த தேசிய நிபுணர்கள் குழு உள்நாட்டுத் தடுப்பூசி உற்பத்தியாளர்களுடன் சந்திப்பு
தடுப்பூசி போடுதல் குறித்த தேசிய நிபுணர்கள் குழு உள்நாட்டுத் தடுப்பூசி உற்பத்தியாளர்களை இன்று சந்தித்து ஆலோசனை நடத்தியது. இந்திய சீரம் இன்ஸ்டிடியூட், புனே; பாரத் பயோடெக், ஹைதராபாத்; ஜைடஸ் கேடிலா, ஆமதாபாத்; ஜென்னோவா பயோ பார்மசூட்டிகல்ஸ், புனே; மற்றும் பயலாஜிக்கல் இ, ஹைதராபாத் ஆகிய நிறுவனங்களின் பிரதிநிதிகள் இதில் கலந்து கொண்டனர்.
இந்தச் சந்திப்பு பரஸ்பரம் பயன்தரக் கூடியதாகவும், ஆக்கபூர்வமானதாகவும் இருந்தது.
(உள்நாட்டுத் தடுப்பூசி உற்பத்தியாளர்கள் உருவாக்கி வரும் பல்வேறு தடுப்பூசி மருந்துகளின் இப்போதைய நிலை குறித்தும், மத்திய அரசிடம் இருந்து என்ன உதவிகளை அவர்கள் எதிர்பார்க்கிறார்கள் என்பது குறித்தும் தேசிய நிபுணர்கள் குழுவிடம் தகவல்கள் தெரிவிக்கும் வாய்ப்பாக இது இருந்தது.
பிரதமர் அலுவலகம்
அதிபர் அப்தெல் பத்தா எல்-சிசிக்கு பிரதமர் அன்பான வரவேற்பு அளித்தார்
எகிப்து அதிபர் அப்தெல் பத்தா எல்-சிசிக்கு பிரதமர் திரு.நரேந்திர மோடி, அன்பான வரவேற்பு அளித்தார்.
பிரதமர் திரு.நரேந்திர மோடி அழைப்பின் பேரில் எகிப்து அதிபர் அப்தெல் பத்தா எல்-சிசி 2023 ஜனவரி 24 முதல் 26-ம் தேதி வரை, அரசு முறைப் பயணமாக இந்தியாவிற்கு வந்துள்ளார். இந்தியாவிற்கு தமது இரண்டாவது அரசுமுறைப் பயணத்தை மேற்கொண்டுள்ள அதிபர் சிசி, இந்தியாவின் 74-வது குடியரசு தின விழாவில் சிறப்பு விருந்தினராகவும் கலந்து கொள்கிறார்.
இது குறித்து பிரதமர் வெளியிட்டுள்ள ட்விட்டர் பதிவில்,
"அதிபர் அப்தெல் பத்தாஹ் எல்-சிசியை இந்தியாவிற்கு அன்புடன் வரவேற்கிறோம். குடியரசு தின விழாவிற்கு தலைமை விருந்தினராக நீங்கள் இந்தியாவிற்கு வருகை தந்தது அனைத்து இந்தியர்களுக்கும் மகத்தான மகிழ்ச்சியைத் தருகிறது. நாளை நமது விவாதங்களை ஆவலுடன் எதிர்நோக்கியுள்ளேன்" எனக் குறிப்பிட்டுள்ளார்.
சிறப்பு சேவைகள் மற்றும் கட்டுரைகள்
யோகா தின சிறப்பு அஞ்சல் உறை வெளியீடு
2022 சர்வதேச யோகா தினத்தை சிறப்பிக்கும் விதத்தில், 21.06.2022 அன்று சென்னையில் தமிழ்நாடு அஞ்சல் வட்ட அஞ்சல் தலை சேகரிப்புப் பிரிவு, சிறப்பு அஞ்சல் உறையை வெளியிட்டுள்ளது.
2022 சர்வதேச யோகா தின சிறப்பு அஞ்சல் உறையை சென்னை நகர மண்டல அஞ்சல் துறை தலைவர் திரு. G. நடராஜன் வெளியிட்டார். தமிழ்நாடு வட்டத்தின் அஞ்சல் சேவைகள் இயக்குநர்  திரு. B. ஆறுமுகம் மற்றும் சென்னை நகர மண்டல அஞ்சல் சேவைகள் இயக்குநர் திரு. K.சோமசுந்தரம் மற்றும் தமிழ்நாடு அஞ்சல் வட்ட மூத்த அதிகாரிகள் நிகழ்ச்சியில் கலந்து கொண்டனர்.
இந்த அஞ்சல் சிறப்பு உறையின் விற்பனை விலை ரூ.25/- ஆகும் என தமிழ்நாடு வட்ட முதன்மை அஞ்சல் துறை தலைவர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
பாதுகாப்பு அமைச்சகம்
பாதுகாப்பு தளவாட கண்காட்சி 2022-க்கு இடையே ஆப்பிரிக்க நாடுகளின் பிரதிநிதிகளுடன் பாதுகாப்புத் துறை செயலாளர் இருதரப்பு பேச்சுக்களை நடத்தினார்
பாதுகாப்பு தளவாட கண்காட்சி 2022-ன் ஒரு பகுதியாக இந்தியா-ஆப்பிரிக்கா பாதுகாப்பு தொடர்பான இரண்டாவது பேச்சுக்களுக்கு குஜராத் மாநிலம் காந்தி நகரில் அக்டோபர் 18, 2022 அன்று ஏற்பாடு செய்யப்பட்டிருந்தது. அந்நாளில் ஆப்பிரிக்க நாடுகளின் பிரதிநிதிகளுடன் பல்வேறு எண்ணிக்கையிலான இருதரப்பு கூட்டங்களை பாதுகாப்புத் துறை செயலாளர் நடத்தினார்.
இக் கூட்டத்தில் சூடான் நாட்டு பாதுகாப்புத் துறை செயலாளர் லெப்டினன்ட் ஜெனரல் இஸ்மான் முகமத் ஹசன் கரர், சூடான் ராணுவ தளபதி லெப்டினன்ட் ஜெனரல் ரஸ்காத் அப்தல்ஹமீத் இஸ்மாயில் அப்துல்லா ஆகியோர் கலந்து கொண்டனர்.
ஜாம்பியா பாதுகாப்புத் துறை நிரந்தர செயலாளர் திரு.நார்மன் சிப்பாகுபாக்கு தலைமையிலான குழுவினர், பாதுகாப்புத்துறை செயலாளர் டாக்டர் அஜய் குமாரை சந்தித்துப் பேசினார்கள்.
நைஜர் நாட்டு பாதுகாப்புத் துறை அமைச்சரின் செயலாளர் பிரிகேடியர் ஜெனரல் தித்திலி அமாது தலைமையிலான குழுவினரை டாக்டர் அஜய் குமார் சந்தித்தார்.
மாலி நாட்டு பாதுகாப்புத் துறை செயலாளர் மேஜர் ஜெனரல் சித்திகி சமகே தலைமையிலான குழுவினர் பாதுகாப்புத் துறை செயலாளரை சந்தித்துப் பேசினர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1869035
IR/Sri/RR/SHA
பழங்குடியினர் நலத்துறை அமைச்சகம்
டிரைஃபெட் மற்றும் கோவா அரசு இணைந்து கோவா பழங்குடியினர் வளர்ச்சி திட்டத்தை செயல்படுத்தவிருக்கின்றன
மத்திய பழங்குடியினர் விவகாரங்கள் அமைச்சகத்தின் டிரைஃபெட் மற்றும் கோவா அரசு ஆகியவை இணைந்து, நவம்பர் 26 அன்று காணொலி மூலம் நடைபெற்ற கூட்டமொன்றில் கோவா பழங்குடியினர் வளர்ச்சி திட்டத்தை இறுதி செய்திருக்கின்றன.
கோவா அரசின் தலைமை செயலாளர் திரு பரிமல் ராய் தலைமை வகித்த இக்கூட்டத்திற்கு பழங்குடியினர் துறை முதன்மை செயலாளர் திரு ரெட்டி, முதன்மை தலைமை வனப்பாதுகாவலர் திரு சுபாஷ் சந்திரா, டிரைஃபெட் நிர்வாக இயக்குநர் திரு பிரவிர் கிருஷ்ணா உள்ளிட்டோர் பங்கேற்றனர்.
கோவாவுக்கான பழங்குடியினர் வளர்ச்சி திட்டத்தை இறுதி செய்வது, 25 வன் தன் விகாஸ் கேந்திரங்கள், ஒரு பழங்குடியினர் உணவுப் பூங்கா மற்றும் இரண்டு விற்பனையகங்களை வடக்கு மற்றும் தெற்கு கோவாவில் நிறுவுவது ஆகியவை இக்கூட்டத்தின் முக்கிய நோக்கங்களாகும்.
கோவா முதல்வர் திரு பிரமோத் சவந்த் மற்றும் திரு பிரவிர் கிருஷ்ணா ஆகியோருக்கிடையே நடந்த சந்திப்பைத் தொடர்ந்து இந்தக் கூட்டம் நடைபெற்றது. சந்திப்பின் போது கோவா பழங்குடியினர் திட்டத்துக்கு முதல்வர் ஒப்புதல் அளித்திருந்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1676481
பிரதமர் அலுவலகம்
11 இணைய கருத்தரங்குகள் மூலம் பட்ஜெட் அறிவிப்புகளை அமல்படுத்தும் ஆலோசனை மற்றும் கருத்துக்களை வழிநடத்தினார் பிரதமர்
பட்ஜெட் தொடர்பான, 11 இணையகருத்தரங்குகளில் பிரதமர் பங்கேற்பு
இந்த கருத்தரங்குகளில் 40 ஆயிரம் பேர் பங்கேற்பு
தொழில்முனைவோர்கள், குறு,சிறு மற்றும் நடுத்தர நிறுவனங்கள், ஏற்றுமதியாளர்கள், உலகளாவிய முதலீட்டாளர்கள், ஸ்டார்ட் அப் நிறுவனங்கள் மத்திய மாநில அரசுகளுடன் இணைந்து இந்த இணைய கருதரங்குகளில் பங்கேற்றனர்
பட்ஜெட்டை திறம்பட அமல்படுத்துவதற்கு மிகவும் பயனுள்ள கருத்துக்கள் மற்றும் ஆலோசனைகளை மத்திய அரசு பெற்றது.
இந்த இணைய கருத்தரங்குகள் உரிமையாளர் என்ற உணர்வை ஏற்படுத்தி குறித்த காலத்தில் அமல்படுத்துவதை உறுதி செய்யவும் உதவியது
முதலீடு மற்றும் பொது சொத்து மேலாண்மை துறை தொடர்பான பட்ஜெட் அறிவிப்புகளை குறித்து ஆலோசிக்கும் இணைய கருத்தரங்கில் பிரதமர் இன்று உரையாற்றினார். இத்துடன் பிரதமர் உரையாற்றிய 11 பட்ஜெட் தொடர்பான இணைய கருத்தரங்கு தொடர் முடிவடைகிறது. உயர்கல்வி, ஊரக வளர்ச்சி, வேளாண்மை, பாதுகாப்பு, சுகாதாரம், தொழில் வளர்ச்சி மற்றும் உள்நாட்டு வர்த்தகத்துறை, பொதுத்துறை நிர்வாகம், புதிய மற்றும் புதுப்பிக்கத்தக்க எரிசக்தி, பொருளாதார விவகாரம், முதலீடு மற்றும் பொது சொத்து மேலாண்மை ஆகிய துறைகள் தொடர்பான இணைய கருத்தரங்குகளில் பிரதமர் பங்கேற்றார். நாட்டின் வளர்ச்சிக்கும், மக்கள் நலனுக்கும் பல அறிவிப்புகளை மத்திய பட்ஜெட்-2022 வெளியிட்டது. பட்ஜெட்டின் உந்துதலை பெறுவதற்கும், இதன் அமலாக்கத்தில் அனைத்து தரப்பினரின் உரிமையை உருவாக்கவும், இந்த இணைய கருத்தரங்குகள் நடத்தப்பட்டன. ஸ்மார்ட் வேளாண்மை, பிரதமரின் விரைவு சக்தி, பாதுகாப்புத்துறையில் தற்சார்பு, டிஜிட்டல் கல்வி, ஆற்றல்மிக்க திறன் மேம்பாடு, சமமான சுகாதார சேவை, மேக் இன் இந்தியா, பொருளாதாரத்துக்கான நிதி போன்ற பல விஷயங்கள் இந்த இணையகருத்தரங்குகளில் இடம் பெற்றன.
இந்த இணைய கருத்தரங்குகள் நடத்தப்பட்டதின் முக்கிய நோக்கம், பட்ஜெட்டுக்கு அனைத்து தரப்பினர் இடையே உரிமை என்ற உணர்வை உருவாக்குவதாக இருந்தது. இந்த கருத்தரங்கு, புதிய நிதியாண்டு தொடங்கியதும், அனைத்து துறைகளும் தங்கள் திட்டங்களை உடனே செயல்படுத்த உதவும். பல தரப்பினரிடம் இருந்து பெறப்பட்ட ஆலோசனை, அவர்களின் நடைமுறை, உலகளாவிய நிபுணத்துவத்தை கொண்டு வரவும், குறைபாடுகளை அடையாளம் காணவும் உதவுகிறது. பட்ஜெட் தாக்கலை பிப்ரவரி 1ம் தேதிக்கு மாற்றியது மற்றும் இணையகருத்தரங்குகளில் இந்த கலந்துரையாடல்கள் மூலம் மாநில அரசுகள் தங்கள் பட்ஜெட்டுகளை தெளிவாக திட்டமிட முடியும்.
இந்த இணைய கருத்தரங்குகளில் தொழில்முனைவோர்கள், குறு,சிறு மற்றும் நடுத்தர நிறுவனங்கள், ஏற்றுமதியாளர்கள், உலகளாவிய முதலீட்டாளர்கள், ஸ்டார்ட் அப் நிறுவனங்களைச் சேர்ந்த இளைஞர்கள் , மத்திய மற்றும் மாநில அரசுகளின் பிரதிநிதிகள் என சுமார் 40 ஆயிரம் பேர் பங்கேற்றனர். ஒவ்வொரு கருத்தரங்கிலும் விரிவான குழு ஆலோசனைகள் மற்றும் கருப்பொருள் அடிப்படையிலான அமர்வுகள் நடத்தப்பட்டன. இந்த இணையகருத்தரங்குகளின் போது, மதிப்பு மிக்க ஏராளமான ஆலோசனைகள் பெறப்பட்டன. இது பட்ஜெட் அறிவிப்புகளை திறம்பட அமல்படுத்த உதவும்.